37 sarnaqäwi: Yupaychañ uta
¿AKAX kuna jach’a utas uk yattati? Jehová Diosar yupaychañatak suma utawa. Tabernáculo satarakiwa. Egiptot mistxasaxa mä maranakwa aka uta tukuyapxäna. ¿Khitis aka uta lurañ amtänxa, uk yattati?
Jehová Diosaw uk amtäna. Moisesax Sinaí qullunkaskäna ukhaw Jehová Diosax kunjamsa uka utax lurasini ukxa yatiyäna. Jank’ak jararañjamwa luräta sänwa. Ukhamatwa yaqha chiqar apañax jan ch’amäkaniti sasa. Kunapachatï israelitanakax wasaran mä chiqat yaqha chiqar sarxapxäna ukhaxa, jupanakamp chikwa aka utxa apapxäna.
Aka jach’a utanxa, khuri k’uchun mä jisk’a utaw utji, ¿ukan mä caja uñjtati? Uka cajax Diosampi arust’äwir mantat arka satawa. Aksat uksat qurit lurat pä querubín angelanakaw uka patxan uchatäna. Diosax wasitampiw sillp’a qalanakxaru Tunka Mandamientonaka qillqäna, kunattix Moisesaw nayrïr qalanakxa jaqt’asin t’unjäna. Uka qalanakaw uka arka manqhan imatänxa. Ukat uka arkanxa maná manq’aw mä chaturu (jarra) imatarakïnxa. ¿Kunänas maná manq’ax uk amttati?
Jehová Diosax Moisesan Aarón jilaparuw jilïr sacerdotet utt’ayäna. Jupaw Jehová Diosar yupaychäwinxa p’iqt’äna. Ukat wawanakapax sacerdotenakäpxarakïnwa.
Jichhax aksankir jach’pach ut uñxatt’añäni. Khuri jisk’a utat sipansa jach’awa, mä ukch’at mä ukch’ampiwa. ¿Cajat jiwq’i mistuski uk uñjtati? Ukanwa sacerdotenakax incienso phichapxirïna, wali sum thujsañapataki jan ukax q’aphiñapataki. Ukat paqallq michanakan candelabro uñtarakma. Ukatxa mä mesarakiw utji, ukaruw 12 t’ant’anak uchapxäna.
Diosar yupaychañ uta anqäxanxa, umani mä jach’a llataw utjäna. Sacerdotenakaw ukan jarisipxirïna. Ukatxa mä altaraw utjarakïna, ukanwa Jehová Diosaru jiwat animalanak luqtapxäna. Yupaychañ utaxa taypinkänwa, israelitanakan carpanakapamp muyuntatänwa.
Éxodo 25:8-40; 26:1-37; 27:1-8; 28:1; 30:1-10, 17-21; 34:1, 2; Hebreos 9:1-5.
Jiskt’äwinaka
- ¿Kamsatas aka jach’a utaxa, ukat kunatakïnsa?
- ¿Kunatsa Jehová Diosaxa ‘yupaychañ utxa jank’ak jararañjam lurapxäta’ sispachänxa Moisesaruxa?
- ¿Khuri jisk’a utankki uka cajax kunasa, ukat kunanïnsa?
- ¿Jehová Diosax khitirus jilïr sacerdoteñapatak ajllïna, ukat kun lurañapänsa?
- ¿Jach’pach utanxa kunanakas utjarakïna? Uka kimsat arst’ma.
- ¿Yupaychañ uta anqäxanxa kunanakas utjäna, ukat kunatakïnsa?
Yaqha jiskt’äwinakampi
- Liyt’añamawa Éxodo 25:8-40; 26:1-37; 27:1-8, ukat 28:1.
¿“Diosampi arust’äwir mantat arka” patxan pä querubín angelanak utjkäna ukax kamsañs munäna? (Éxo. 25:20, 22; Núm. 7:89; 2 Rey. 19:15.)
- Liyt’añamawa Éxodo 30:1-10, 17-21; 34:1, 2, ukat Hebreos 9:1-5.
¿Kunatsa Jehová Diosax yupaychañ utan sacerdotenakarux isinakamsa cuerponakamsa q’umachasipxañamaw sänxa, ukanak yatisax kamachapxañasasa? (Éxo. 30:18-21; 40:30, 31; Heb. 10:22.)
Hebreo cristianonakar qillqasaxa, Diosar yupaychañ utasa, kamachinakasa jan wakisirïxatap kunjamsa apóstol Pablox uñacht’ayäna? (Heb. 9:1, 9; 10:1.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn